《浯溪镜石》
清代·朱琦

苍崖削云根，寒碧凄以耿。奇哉一片石，澄江照秋影。

初疑太古月，团圞堕湘岭。又疑舜二妃，袖此疑荒梗。

年深藓花积，班竹閟幽冷。我来及秋仲，拂拭光炯炯。

步上浯溪台，乔木带烟暝。其西为{厂吾}亭，规制仍峻整。

循崖自东下，湍流激奔猛。青山阅人代，岁月谁记省。

粲粲元道州，恍若通欬謦。摩崖余大碑，冻雨洗绝顶。

颜黄并魁峙，三浯快驰骋。低徊日已夕，怅然觅归艇。

作者简介：（?—1861）广西桂林人。字伯韩，一字濂甫。道光十五年进士。为御史时数上疏论时务，以抗直闻。家居办团练以抗太平军。后以道员总团练局，助守杭州，城破死。文宗桐城派，有《怡志堂诗文集》。